ལྷག་པར་རིགས་མཐུན་བུད་མེད་རྣམས་ལ་དྲན་སྐུལ་དང་།འབོད་སྐུལ།སྐུལ་ལྕག་སོགས་ཕྱོགས་གང་ཐད་ནས་བྱས་ཏེ་སྤྱིར་སྤྱི་ཚོགས་ཧྲིལ་པོས་བུད་མེད་ཀྱི་ཐོབ་ཐང་དང་།ལས་དབང་།བདེ་སྡུག་བཅས་ལ་མཐོང་ཆེན་བྱེད་དགོས་པ་མ་ཟད།སྒོས་སུ་བུད་མེད་རང་ཉིད་ནས་རང་རིགས་ཀྱི་ལས་དབང་དང་ཕུགས་ལམ།བདེ་སྐྱིད་བཅས་ལ་གདུང་སེམས་ཟབ་མོ་བཅངས་ནས་འཁུར་སེམས་དང་།བརྩོན་ལེན།འབད་འཐབ་བཅས་བྱེད་དགོས་པའི་རེ་འབོད་བྱས་པ་རེད།ཡིན་ནའང་།སྤྱི་ཚོགས་ནི་འཕེལ་རྒྱས་འགྲོ་བཞིན་ཡོད་ལ།གལ་ཏེ་སྤྱི་ཚོགས་འཕེལ་རྒྱས་སུ་སོང་ན་མིའི་རིགས་ཀྱི་བསམ་བློའི་ཆུ་ཚད་ཀྱང་འཕེལ་རྒྱས་འགྲོ་བའི་དཔེ་བཞིན།འཕེལ་རྒྱས་ཀྱི་མྱུར་ཚད་ཀྱང་མཁའ་ལྡིང་དར་མས་གཤོག་རླབས་སྒྱུར་བ་བཞིན་དེ་རིང་གསར་དུ་རྟོགས་པ་སང་ཉིན་རྙིང་བར་གྱུར་བའི་ཚད་དུ་སླེབས།འཕེལ་ཚད་ཀྱི་འགྲོས་དེ་དང་བསྟུན་རང་རེའི་ཁ་བ་རི་བོའི་གཙུག་ལག་རྩོམ་གྱི་རིག་པ་སྤྱི་དང་བྱེ་བྲག་སྙན་ངག་སྤྱི་ལའང་ལྟོས་བཅས་ཀྱི་འཕོ་འགྱུར་གསར་བ་ཞིག་བྱུང་དང་འབྱུང་བཞིན་ཡོད་དེ།སྔར་ཡོད་གོང་སྤེལ་དང་སྔར་མེད་གསར་གཏོད་ཀྱི་ལྗགས་རྩོམ་མང་བོ་ཞིག་ལ་ངོ་མཚར་ཞིང་ཉམས་དགའ་བའི་ཁྱད་ཆོས་ལྡན་ཅིང་།རྩོམ་རིག་འཕེལ་རྒྱས་སྤྱི་ལ་ཕྱོགས་སྟོན་རང་བཞིན་ལྡན་པའི་གསར་རྩོམ་ཡང་མི་ཉུང་བ་སྣང་།མཛངས་མ་ཚེ་རིང་སྐྱིད་ལགས་ཀྱིས་བཤད་པ་ལྟར་ན།ང་ཚོའི་བོད་ཀྱི་བུད་མེད་རྣམས་ཀྱིས་གང་བསམ་པ་དེ་སྒྲུབ་མི་ཐུབ་པ་དང་།སོ་སོ་ལ་ཡིད་ཆེས་མེད་པ།གདེངས་ཚོད་མེད་པ་སོགས་མཐོང་དུས་བློ་ཕམ་ཆེན་པོ་སྐྱེས་ཀྱི་འདུགདེ་བཞིན་བོད་ཀྱི་བུད་མེད་ཡིན་ཕྱིན་ནང་མི་དང་ཁྱིམ་གཞི་ལས་བརྒལ་བའི་བསམ་བློ་དང་ལས་འགན་མེད་པར་བསམ་བཞིན་པ་འདི་སྐྱོན་ཆ་ཆེན་པོ་ཞིག་རེད་བསམ་གྱིན་ཡོད།ཡིན་ནའང་འདི་ནི་བུད་མེད་ཚོ་གཅིག་པུའི་སྐྱོན་ཆ་མ་ཡིན་པར་ང་ཚོའི་སྤྱི་ཚོགས་དང་།ལུགས་སྲོལ་སོགས་ཀྱི་དབང་གིས་བྱུང་བ་ཞིག་ཡིན་སྟབས་ང་ཚོས་ངེས་པར་དུ་བཀག་རྒྱ་མང་བོ་ཞིག་ཚུལ་མཐུན་གྱིས་གཏོར་དགོས་ཀྱི་འདུག་ཞེས་བཤད་པ་ནང་བཞིན།དེ་ལ་མཁས་དབང་དགེ་འདུན་ཆོས་འཕེལ་མཆོག་གིསརང་གི་རང་དོན་ཡུལ་གྱི་སྤྱི་དོན་དང་།།རྒྱལ་བོའི་རྒྱལ་སྲིད་སྤྲང་བོའི་འཚོ་ཐབས་སོགས།།ཆེ་ཆུང་བྱ་བ་གང་དང་གང་བྱེད་ཀྱང་།།མེད་དུ་མི་རུང་བ་ནི་བུད་མེད་ཡིན།།ཞེས་པའི་བུད་མེད་ལ་དྲང་བདེན་གྱི་ལམ་བུ་ཞིག་སྤྲད།སྤྱི་ཚོགས་ནི་འཕེལ་རྒྱས་སུ་འགྲོ་བཞིན་པའི་དཔེ་ལྟར།འཕེལ་རྒྱས་སུ་སོང་ནས་དུས་སྐབས་ངེས་ཅན་ཞིག་ལ་སླེབས་ཚེ།མི་རྣམས་ཀྱི་རྨོངས་པ་སེལ་ངེས་པས།རང་རེའི་བོད་ལ་མཚོན་ནའང་ལོ་རྒྱུས་ཀྱི་འཁོར་ལོ་དུས་རབས་བརྒྱད་ཅུ་བར་ཞུགས་རྗེས།གོ་རྟོགས་སད་པའི་བུད་མེད་རྩོམ་པ་བོ་སྐོར་ཞིག་གིས་རང་ཉིད་ཀྱི་འདས་མ་འོངས་ད་ལྟ་གསུམ་ལ་བསམ་གཞིགས་སྒོས་རང་གི་ལས་དབང་ལ་རང་གིས་ཁ་ལོ་བསྒྱུར་ཏེ་སྨྱུ་གུ་བཟུང་ནས་སྙན་ངག་འབྲི་ཞོར་ཕུགས་འདུན་དང་རེ་སྙེག་གླེང་།དེ་ལ་སྙན་ངག་ཐན་ཐུན་རེ་བྲིས་མྱོང་བའི་སྙན་ངག་པ་ཚེ་སྐྱིད་ལྷ་མོ་ལ་མཚོན་ནའང་།སྙན་ངག་དང་འཚོ་བ་ནི་ཁ་འབྲལ་དུ་མི་རུང་བ་ཞིག་ཏུ་སྣང་ལ་སྙན་ངག་ཁྲོད་ན་འཚོ་བ་ནི་མེད་དུ་མི་རུང་བ་ཞིག་དང་འཚོ་བའི་ཁྲོད་ན་སྙན་ངག་ནི་མེད་དུ་མི་རུང་བ་ཞིག་རེད་འདུག་ཞེས་བཤད་པ་བཞིན།